กรมการข้าว ชวนเที่ยววัฒนธรรม วิถีชีวิตชาวนา แหล่งท่องเที่ยวเชิงเกษตร ช่วงเทศกาลปีใหม่นี้
กรมการข้าว ชวนเที่ยววัฒนธรรม วิถีชีวิตชาวนา แหล่งท่องเที่ยวเชิงเกษตร ช่วงเทศกาลปีใหม่นี้นางสาวนนทิชา วรรณสว่าง รองอธิบดีกรมการข้าว ในฐานะโฆษกกรมการข้าว กล่าวว่า ในช่วงระยะเวลาเทศกาลส่งท้ายปีเก่าต้อนรับปีใหม่ กรมการข้าว ขอเชิญชวนคนไทยทั่วประเทศหันมาให้ความสำคัญกับแหล่งท่องเที่ยวเชิงวัฒนธรรม ประเพณีและวิถีชีวิตชาวชนบท โดยเฉพาะอย่างยิ่งบริเวณบ้านแพมบก  แหล่งท่องเที่ยวทางการเกษตร  อำเภอปาย จังหวัดแม่ฮ่องสอน ที่มีวิถีชีวิตแบบเรียบง่าย มีหมู่บ้านของชาวไต หรือชาวไทยใหญ่ และเป็นที่ตั้งของ “สะพานบุญโขกู้โส่” ซึ่งใช้เชื่อมระหว่างหมู่บ้านกับวัดห้วยคายคีรี ที่เป็นการผสมผสานประเพณีวัฒนธรรมกับวิถีชีวิตในท้องถิ่นได้อย่างลงตัว สำหรับคำว่า โข แปลว่า “สะพาน” กู้โส่ แปลว่า “กุศลหรือบุญ” โขกู้โส่จึงหมายถึง “สะพานบุญ” สร้างขึ้นมาด้วยศรัทธาของพุทธศาสนิกชนชาวปาย เพื่อให้พระสงฆ์ที่พุทธอุทยานห้วยคายคีรี ใช้เดินลัดทุ่งนาออกมาบิณฑบาตได้ใกล้กว่าเส้นทางเดิม โดยไม่เหยียบย่ำพืชผลทางการเกษตรของชาวบ้านขณะเดียวกันสะพานดังกล่าวยังอำนวยความสะดวกให้นักท่องเที่ยวข้ามไปทำบุญ ไหว้พระ พร้อมชมธรรมชาติสวยๆ ของป่าเขาและนาข้าวระหว่างทาง ซึ่งพันธุ์ข้าวที่ปลูกส่วนใหญ่ ได้แก่ พันธุ์ลืมผัวและพันธุ์สันป่าตอง1 ส่วนพันธุ์ข้าวพื้นเมืองของพื้นที่ ได้แก่ พันธุ์หม่นหอม สำหรับพื้นที่ปลูกข้าวในแหล่งนี้มีประมาณ 500 ไร่ สำหรับสะพานไม้ไผ่แห่งนี้ มีความยาวทั้งหมด 815 เมตร บริเวณ 2 ฝากฝั่งสองฟากฝั่งทางเดินเป็นนาข้าวขั้นบันไดที่กว้างไกลสุดลูกตา พร้อมต้อนรับนักท่องเที่ยวให้ได้มาสัมผัสกับวิถีชีวิตชาวไทยไต เรียนรู้การทำนาและการตำข้าวในส่วนของกรมการข้าวมีศูนย์วิจัยข้าวสะเมิง ศูนย์วิจัยข้าวแม่ฮ่องสอน ได้เปิดเป็นแหล่งท่องเที่ยวทางการเกษตรรับลมหนาว ชมทุ่งข้าวสาลี ข้าวบาร์เลย์ และศูนย์วิจัยข้าวราชบุรี เปิดให้ชมทุ่งบัวแดงที่ดอกจะบานสะพรั่งในยามเช้า ระหว่างเวลา 06.00 น.– 10.00 น. สามารถพายเรือนั่งชมดอกบัวแดง ท่ามกลางลมหนาว ที่จะพบเห็นสัตว์นานาชนิดอาศัยอยู่บริเวณริมบึงแห่งนี้ เช่น นกกระแตแต้แว้ดและนกเป็ดน้ำ อาศัยอยู่เป็นจำนวนมากบ่งบอกถึงความอุดมสมบูรณ์